C 397/34

Objava jedinstvenog dokumenta iz članka 94. stavka 1. točke (d) Uredbe (EU) br. 1308/2013 Europskog parlamenta i Vijeća te upućivanja na objavu specifikacije proizvoda za naziv u sektoru vina

(2022/C 397/12)

Ova je objava temelj za podnošenje prigovora na zahtjev u skladu s člankom 98. Uredbe (EU) br. 1308/2013 Europskog parlamenta i Vijeća (1) u roku od dva mjeseca od dana ove objave.

JEDINSTVENI DOKUMENT

„Terras do Navia”

PGI-ES-02787

Datum zahtjeva: 23.7.2021.

1. Naziv koji je potrebno upisati u registar

Terras do Navia

2. Vrsta oznake zemljopisnog podrijetla

ZOZP – zaštićena oznaka zemljopisnog podrijetla

3. Kategorije proizvoda od vinove loze

1. Vino

4. Opis vina

1. Bijela vina

SAŽET TEKSTUALNI OPIS

Riječ je o svježim i pitkim vinima koja su bistra i iskričava, snažnih aroma koje jasno odaju od kojeg je grožđa vino proizvedeno. Umjerene su alkoholne jakosti i uravnotežene kiselosti, s cvjetnim i voćnim aromama.

Bijela vina su žute boje sa zelenkastim tonovima. Odlikuju se intenzivnim cvjetnim aromama i aromama zrelog voća te su strukturirana, puna i svježa s natruhama agruma.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 11,5 Najmanja ukupna kiselost 5,0 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 17,9 Najveći ukupni sadržaj sumporova dioksida (u miligramima po litri) 200

2. Crna vina

SAŽET TEKSTUALNI OPIS

Riječ je o svježim i pitkim vinima koja su bistra i iskričava, snažnih aroma koje jasno odaju od kojeg je grožđa vino proizvedeno. Umjerene su alkoholne jakosti i uravnotežene kiselosti, s cvjetnim i voćnim aromama.

Crna vina su crvene do tamno crvene boje s ljubičastim odsjajima. Mogu imati miris zrelog voća (kupine, trešnje, maginje i brusnice), a okus crvenog voća s blagim taninskim završnim notama. Zbog dobre ravnoteže između alkoholne jakosti i kiselosti ta su vina prikladna za starenje u drvenim bačvama.

Opća analitička svojstva Najveća ukupna alkoholna jakost (u % vol.) Najmanja stvarna alkoholna jakost (u % vol.) 10 Najmanja ukupna kiselost 5,0 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri) 17,9 Najveći ukupni sadržaj sumporova dioksida (u miligramima po litri) 150

5. Postupci proizvodnje vina

a. Osnovni enološki postupci

1.

Postupak uzgoja

Grožđe se pri branju mora odlagati u sanduke za grožđe ili druge posude koje odobri nadležno tijelo.

2.

Poseban enološki postupak

Najveći prinos u proizvodnji vina je 68 litara na 100 kilograma grožđa.

b. Najveći prinosi

1. SORTE BIJELOGA GROŽĐA

10 000 kilograma grožđa po hektaru

2.

68 hektolitra po hektaru

3. SORTE CRNOGA GROŽĐA

8 000 kilograma grožđa po hektaru

4.

54,40 hektolitra po hektaru

6. Razgraničeno zemljopisno područje

Vina se proizvode isključivo od grožđa iz vinograda koji se nalaze na tom području proizvodnje i prerade, na kojem su površine pogodne za proizvodnju grožđa. Područje obuhvaća župe Cereixido, Lamas de Moreira, Monteseiro, San Martiño de Suarna, Vilabol de Suarna i Vilar da Cuiña u općini A Fonsagrada, župe A Pobra de Navia, Barcia, Castañedo, Muñís, Mosteiro i A Ribeira u općini Navia de Suarna te cijelu općinu Negueira de Muñiz. Cijelo područje nalazi se u provinciji Lugo u Autonomnoj zajednici Galiciji.

Prema pravnom sustavu Autonomne zajednice Galicije župe su lokalne teritorijalne jedinice na koje se dijeli općina. Njihove su granice na karti točno definirane i stabilne.

7. Glavne sorte vinove loze

ALBARÍN BLANCO – BRANCO LEXÍTIMO

ALBARIÑO

BRANCELLAO

BRUÑAL – ALBARÍN TINTO

CAÍÑO BLANCO

CAÍÑO TINTO

GODELLO

LOUREIRA – LOUREIRO BLANCO

LOUREIRO TINTO

MENCÍA

MERENZAO – MARÍA ORDOÑA

TORRONTÉS

TREIXADURA

8. Opis povezanosti

Zahtjev za registraciju ove oznake zemljopisnog podrijetla utemeljen je na posebnoj kvaliteti vinâ, koja je povezana sa zemljopisnim okruženjem u kojem se odvija proizvodnja, opisanom dalje u tekstu.

Klima razgraničenog područja može se klasificirati kao oceanska klima, na prijelazu u sredozemnu klimu, s niskim prosječnim godišnjim temperaturama. Najtopliji mjeseci su srpanj i kolovoz, s prosječnom temperaturom od 21 oC. Klima se odlikuje i znatnom razlikom između dnevnih i noćnih temperatura te iznimno suhim ljetima, zbog čega je srodnija sredozemnoj klimi, o čemu svjedoči široka prisutnost vrsta kao što su planika i hrast plutnjak. Najhladniji mjesec je siječanj s prosječnom temperaturom od 7,5 oC. Prema podacima iz najbližih meteoroloških postaja prosječna godišnja količina padalina na nadmorskoj visini od 450 metara je 650 milimetara.

Gotovo cijela vinogradarska površina na razgraničenom području smještena je između 200 i 500 metara nadmorske visine i okružena je planinama koje su iznad 1 000 metara nadmorske visine. Vinogradi pretežno okrenuti prema jugu i jugozapadu zaštićeni su padinama planina Ancares, Uría i Acebo na sjeveru, koje tvore bitnu prepreku morskim vjetrovima.

Većina tla umjereno je kisela i propusna, s nižim kapacitetom zadržavanja vode i ograničenim udjelom organske tvari u gornjem sloju. Tlo je uglavnom staro, dostatne dubine i dobre insolacije, zbog čega je pogodno za uzgoj vinove loze.

Geološki sastav bazena Navia čine donjopaleozojski metasedimenti, među kojima prevladavaju pješčenjak i škriljevac. Litološka podloga sastoji se većinom od hercinskog škriljevca, kvarcita i granita te blago metamorfnih sedimentnih stijena. Zbog umjerenih količina grubog materijala tla su iznimno propusna i lako se obrađuju. Lagane su teksture, uglavnom ilovasta ili ilovasto-pješčana porozna tla dostatne prozračnosti.

Vina su općenito bistra i iskričava, svježa i pitka s cvjetnim i voćnim aromama te uravnotežene umjerene alkoholne jakosti i kiselosti. Bijela vina su žute boje sa zelenkastim tonovima. Odlikuju se intenzivnim cvjetnim aromama i aromama zrelog voća te su strukturirana, puna i svježa sa završnim okusom agruma. Crna vina su crvene do tamno crvene boje s ljubičastim odsjajima. Mogu imati miris zrelog voća i naglašen okus crvenog voća s blagim taninskim završnim notama.

Ta su vina savršen odraz učinka temperature, padalina i uvjeta uzgoja na tom području. Na vina utječe i ljudski faktor:

— sadnja vinove loze na površinama s dobrom insolacijom i propusnim toplim tlom koje ima mali udio organske tvari, što je tipično za to zemljopisno područje. Trsovi se tradicionalno uzgajaju primjenom metode rezidbe za niski račvasti oblik. Uz drveni potporanj i srednju gustoću sadnje to im omogućuje bolju prilagodbu lokalnom okruženju, što rezultira uravnoteženim vinima izvrsne aromatičnosti i dobrom sposobnošću čuvanja,

— izbor dobro prilagođenih autohtonih vrsta koje je teško pronaći u drugim područjima uzgoja vinove loze. Treba istaknuti sortu Branco Lexítimo jer je postigla svoj puni potencijal na tom području. Njezina uravnotežena kiselost i alkoholna jakost te obilat sadržaj terpena daju bijelim vinima veliku intenzivnost i aromatičnost. Među sortama crnog grožđa ističe se Merenzao, iako nije predominantna sorta na tom području uzgoja. Lokacija joj omogućuje razvoj punog potencijala za proizvodnju vina intenzivne boje koja zadržavaju finoću, imaju vrlo stabilnu kiselost, dobru ravnotežu između jabučne i vinske kiseline, prikladnu alkoholnu jakost i veliku količinu antocijana,

— upotreba sanduka za grožđe ili drugih posuda koje odobri nadležno tijelo, neophodnih za očuvanje kvalitete grožđa prilikom prijevoza iz vinograda u vinariju, što smanjuje rizik od nekontrolirane maceracije ili fermentacije koje utječu na ogranoleptička svojstva vinâ.

Što se tiče prirodnog okruženja uzgoja, treba istaknuti oceansku klimu na prijelazu u sredozemnu, s vrlo suhim ljetima i znatnom razlikom između dnevnih i noćnih temperatura. To izravno utječe na nakupljanje sekundarnih metabolita koji mijenjaju kvalitetu bobica, npr. fenolni i hlapljivi spojevi koji pridonose razvoju boje, mirisa i okusa, a time i kvaliteti grožđa i vina.

Nadalje, temperature u razdoblju vegetacije relativno su visoke zbog dobre insolacije, što je odlično za fotosintezu, a time i povećanje sadržaja šećera u grožđu. Područje se odlikuje i znatnim temperaturnim razlikama, koje pospješuju nakupljanje antocijana i terpena u bobicama.

Izloženost i orijentacija padina ključni su čimbenici jer omogućuju uzgoj vinove loze u teškim klimatskim uvjetima i poboljšavaju kvalitetu berbe. Orijentacija u smjeru jug-jugozapad idealna je za kvalitetu grožđa i vina na tom geografskom području. Pozitivan učinak imaju i planine jer to područje štite od morskih vjetrova.

Bitna je i nadmorska visina na kojoj se uzgaja vinova loza jer su velike nadmorske visine povezane s niskim temperaturama zraka koje utječu na fenolnu zrelost bobica.

Savršena tla za uzgoj vinove loze su duboka i porozna, umjerene plodnosti i umjerene sposobnosti zadržavanja vode, što je u skladu s uvjetima na tom području. Tla su i kisela, a sorte vinove loze koje se uzgajaju na tom području su tome dobro prilagođene.

Ukratko, vina s tog područja svoja posebna svojstva duguju stoljetnom znanju lokalnih vinogradara, koji su godinama odabirali sorte vinove loze najprilagođenije takvom prirodnom okruženju te razvili najprikladnije tehnike uzgoja. Sorte vinove loze zaštićene tom zaštićenom oznakom zemljopisnog podrijetla, koje se tradicionalno uzgajaju na navedenom području proizvodnje, a znatno rjeđe na drugim područjima uzgoja vinove loze, daju vinima koja se od njih proizvode posebnu kvalitetu i specifična svojstva. Različita istraživanja provedena na tim sortama pokazala su da imaju veliki aromatski potencijal karakterističan za terpene, što posebno vrijedi za sorte bijelog grožđa.

9. Osnovni dodatni uvjeti

Pravni okvir:

nacionalno zakonodavstvo

Vrsta dodatnog uvjeta:

pakiranje unutar razgraničenog zemljopisnog područja

Opis uvjeta:

Vina se moraju proizvoditi i puniti u boce na razgraničenom zemljopisnom području proizvodnje. Prijevoz i punjenje u boce izvan područja proizvodnje vina mogu ugroziti kvalitetu jer može doći do redukcijsko-oksidacijske reakcije, promjene temperature itd. Što se dalje vino prevozi, to je rizik veći. Punjenjem u boce na području podrijetla čuvaju se svojstva i kvaliteta proizvoda. Uz iskustvo i dubinsko znanje o posebnim svojstvima vina koje su lokalni vinari skupljali godinama, to je razlog zbog kojeg se boce moraju puniti vinima na području podrijetla, što je nužno za očuvanje svih fizikalno-kemijskih i organoleptičkih svojstava.

Pravni okvir:

nacionalno zakonodavstvo

Vrsta dodatnog uvjeta:

dodatne odredbe u pogledu označivanja

Opis uvjeta:

Na svim se bocama mora nalaziti certifikacijska etiketa s brojem, koju izdaje kontrolno tijelo i koja se lijepi u samoj vinariji. Etiketa mora sadržavati logotip oznake zemljopisnog podrijetla.

Poveznica na specifikaciju proizvoda

https://mediorural.xunta.gal/sites/default/files/produtos/en-tramitacion/Pliego-Condiciones-Terras-do-Navia-mayo_2022.pdf

(1) SL L 347, 20.12.2013., str. 671.